Bredasdorp was van 1929 se algemene verkiesing af 'n kiesafdeling vir die Suid-Afrikaanse Volksraad. Afbakeningskommissies het van 1910 af telkens verander aan die grense en name van die kiesafdelings in die Helderberg en Overberg. In 1910, 1915, 1920, 1921 en 1924 was daar net Caledon. In 1929 kom Bredasdorp en Hottentots-Holland by. Die drie bestaan sy aan sy tot 1953 toe Caledon en Bredasdorp gekombineer word en Valsbaai sy opwagting maak. Caledon-Bredasdorp verdwyn voor 1958 se verkiesing en sy LV, Dirk Uys, word LV vir Valsbaai. In 1966 word Caledon opnuut afgebaken, maar Hottentots-Holland afgeskaf. Eers weer in 1974 regverdig die kiesertal in dié streek die instel van 'n derde kiesafdeling, wat tot 1994 as Helderberg sou bekend staan. In die eerste verkiesing wen die kandidaat van die Suid-Afrikaanse Party, maj. Pieter van der Byl, van 1939 tot 1948 minister in genl. Jan Smuts se kabinet, Bredasdorp met 'n meerderheid van 601 stemme teen die Nasionale Party se A.J. de Waal. Ná die S.A.P. en die N.P. 'n koalisie sluit met die oog op die 1933-verkiesing, word Van der Byl onbestrede verkies.